**Lectio Divina**

**Solennità ta’ Kristu Sultan**

**Sena B**

**Ġw 18, 33-37**

**Pilatu raġa' daħal fil-Pretorju, sejjaħ lil Ġesù u qallu: "Inti s-Sultan  tal-Lhud?". Ġesù wieġeb: "Dan qiegħed tgħidu int minn moħħok? Jew kienu oħrajn li qalulek dan fuqi?" (v.33-34)**

***"Dan qiegħed tgħidu int minn moħħok?”***: Ġesù qed jgħin lil Pilatu jagħraf il-motivazzjonijiet vera tiegħu. Irid iħallih jiddeċiedi hu u mhux ikun influwenzat minn ta’ madwaru. Irid jeħilsu minn kull tip ta’ preġudizzju li kellu, ħalli mbagħad ikun liberu li jilqa’ il-verità. Riedu jieħu hu r-responsabilità tal-azzjonijiet tiegħu.

**Pilatu wieġeb: "Mela jiena Lhudi? Kien il-poplu tiegħek u l-Qassisin il-Kbar li tawk f'idejja. X'għamilt?" (v.35)**

Pilatu jirrifjuta li jiltaqa’ mal-verità tiegħu u li jerfa’ r-responsabilità ta’ għemilu, imma jipprova jistaħba taħt ‘raġunijiet oħra’, skużi.

***“Kien il-poplu tiegħek”:*** Pilatu jafferma li l-poplu Lhudi u l-Qassisin il-Kbar kienu dawk li tawh f’idejh lil Ġesù: “Ġie f’daru, u niesu ma laqgħuhx” ((Ġw 1,11); “Minn dakinhar ’il quddiem bdew jiftehmu bejniethom biex joqtluh” (Ġw 11,53).

***“X'għamilt?"***: Pilatu ried jara dak li seta’ jkun ta’ minaċċja għall-poter tiegħu, ried ikun jaf fuq Ġesù biex jissodisfa l-interessi tiegħu u mhux biex isir jafu aħjar.

**“Ġesù wieġeb: ‘Is-saltna tiegħi mhijiex ta’ did-dinja. Li kieku saltnati kienet ta’ did-dinja, l-għases tiegħi kienu jiġġieldu biex ma ningħatax f’idejn il-Lhud; imma tabilħaqq saltnati mhijiex t’hawn” (v.36)**

***“Is-saltna tiegħi mhijiex ta’ did-dinja”***: Ġesù ma jweġibx direttament għat-tieni domanda ta’ Pilatu: ‘x’għamilt?’, imma għal dik tal-ewwel: ‘Inti s-Sultan tal-Lhud?’. Hawnhekk Ġesù ma jridx jiddefendi t-titlu ta’ sultan, imma jipprova juri l-identità tas-saltna, saltna differenti minn dik ta’ Pilatu: “Intom minn hawn isfel, u jiena ġej minn hemm fuq. Intom nies ta’ did-dinja, imma jien m’iniex ta’ din id-dinja” (Ġw 8,23). Is-Saltna ta’ Ġesù ġejja ‘minn fuq’, mingħand il-Missier. Hija Saltna fejn il-qadi u l-poter ma jistgħux jinfirdu: “Imma Ġesù, meta ntebaħ li kienu ġejjin biex jeħduh bilfors ħalli jagħmluh sultan, raġa’ warrab waħdu lejn l-għoljiet” (Ġw 6,15). Huwa jintrefa’ ’il fuq, imma b’mod differenti minn kif jagħmlu dawk li għandhom il-poter: “Tibżax, bint Sijon! Ara, ġej is-sultan riegħek riekeb fuq felu ta’ ħmara” (Ġw 12,15); “U meta nintrefa’ ’il fuq mill-art, jiena niġbed il-bnedmin kollha lejja” (Ġw 12,32). Għax Ġesù jinsab ’il fuq biex jinżel: “Qallu l-uffiċjal: ‘Inżel Mlulej, qabel ma jmutli t-tifel!” (Ġw 4,49). Hija saltna li fil-qadi u fl-imħabba tagħti l-ħajja (ara l-innu Fil 2).

***“l-għases tiegħi kienu jiġġieldu biex ma ningħatax f’idejn il-Lhud”:*** Ġesù mhuwiex interessat li jikkompeti ma’ Ċesari. Fis-saltna ‘ta’ did-dinja’ hemm dejjem l-interess, il-qawwa, id-dominazzjoni, il-kompetizzjoni u r-rivalità, użati wkoll bil-vjolenza: “Erġa’ daħħal is-sejf fl-għant tiegħu. Forsi l-kalċi li tani Missieri ma nixorbux?” (Ġw 18,11). Ġesù jmur hu, minn rajh, biex jingħata f’idejhom: “Imbagħad bill biċċa ħobż, u qabad u taha lil Ġuda ta’ Xmun l-Iskarjota” (Ġw 13,26) – dan hu eżempju ċar fejn Ġesù qed jingħata f’idejn l-istess għadu tiegħu.

***“mhijiex ta’ din id-dinja”:*** Li tingħata, li taħfer, li ma tfittex l-ebda interess personali... mhumiex ħwejjeġ ‘ta’ din l-art’, jiġifieri naturali.

**Pilatu qallu: "Mela int sultan?" U Ġesù wieġeb: "Int qiegħed tgħidu; jien sultan. Jien għalhekk twelidt, u għalhekk ġejt fid-dinja, biex nixhed għall-verità. U kull min iħobb il-verità jisma' leħni." (v.37)**

***“Mela int sultan?”:*** Pilatu ma jstax jifhem dan it-tip ta’ saltna: sultan li ma jużax il-forza biex jiddefendi d-drittijiet tiegħu.

***“jien sultan”:*** Ġesù ma jżidx ‘tal-Lhud’, għax is-Saltna tiegħu mhijiex marbuta ma’ post, ma’ poplu, imma hija mifruxa għall-bnedmin kollha: “għandi nagħaġ oħra, li mhumiex minn dan il-maqjel, lilhom ukoll jeħtieġ li niġbor” (Ġw 10,16); “biex jiġbor ġemgħa waħda l-ulied ta’ Alla li kienu mxerrdin” (Ġw 12,52).

***“għalhekk twelidt, u għalhekk ġejt fid-dinja”:*** Il-missjoni tiegħu trid titwettaq fid-dinja, fl-istorja, fil-preżent għalkemm hija saltna diversa minn dik tad-dinja: “Ma nitolbokx li twarrabhom mid-dinja, imma li tħarishom mill-Ħażin” (Ġw 17,15). Anzi din is-Saltna trid tbiddel lill-istess storja u twassalha għall-milja tagħha, b’impenn kontinwu u kostanti: “Missieri għadu jaħdem sa issa; mela naħdem jien ukoll” (Ġw 5,17).

***“biex nixhed għall-verità”:*** Il-verità hija r-rivelazzjoni tal-imħabba t’Alla għad-dinja permezz ta’ Ġesù: “Lil Alla għadu ħadd ma rah, imma għarrafhulna l-Iben il-waħdieni ta’ Alla” (Ġw 1,18).

***“jisma leħni”:*** Li tisma’ l-leħen ifisser li twieġeb għalih: “In-nagħaġ tiegħi jisimgħu leħni u jien nagħrafhom, u huma jimxu warajja” (Ġw 10,27).

It-terminu ‘saltna’ ***(basileia)*** huwa użat biss darb’oħra fil-Vanġelu ta’ Ġwanni. Insibuh fl-istorja ta’ Nikodemu meta Ġesù qallu li wieħed irid jitwieled ‘minn fuq’ ***(anōthen)*** bl-ilma u l-Ispirtu biex ‘jara’ u ‘jidħol’ fis-Saltna (3,3-5).